**Referat fra Grundejerforeningen Potentilvejs generalforsamling d. 13. april 2016**

1. **Valg af dirigent**

Bestyrelsen foreslog Brian Tufvesson fra nr. 43, som blev valgt enstemmigt. Brian takkede for valget og konstaterede at generalforsamlingen var indkaldt og afholdt rettidigt.
Der var 13 fremmødte husstande og 1 fuldmagt. Der var ingen indvendinger til dagsordenen.

1. **Bestyrelsens beretning om det forløbne år**

Jon Nielsen berettede om bestyrelsens arbejde for perioden april 2015 til april 2016.

Jon starter beretningen med at sige tak til foreningens medlemmer for at være påpasselige med overholdelse af kontingent indbetaling. Det sparer kasserer for at bruge meget tid på at få pengene hjem. Han takkede også for et pænt fremmøde fra medlemmerne ved afholdelse af "grønne dage".

Dernæst takkede Jon bestyrelsen og suppleanter, hvor der i 2015 er afholdt 3 bestyrelsesmøder, hvor der deltages konstruktivt.

Tak til web-master Tina fra nr. 12.

Jens Damsgaard for udarbejdelse af regnskab

Kim i nr. 1 for revisionsopgaven

Gabi for at holde øje med legepladsen

Jørn i nr. 3 for at slå græsset under legeredskaber.

Jesper for tilrettelæggelse af de "grønne dage" inkl. lån af maskiner.

Lise for at holde styr på foreningens tal og få betalt regningerne.

Debbie for at være tovholder på de sociale arrangementer og skrivning af alle "tekster".

**Plantning af træer**

Af de tre træer vi fik plantet ser det ud som om, at de 2 ikke overlever - og den ene knækkede under november sne-dagen. Kommer der ikke liv i den anden på "trekantsområdet" mod søen, så beslutter vi nok, at der ikke skal genplantes. Måske overlever den tredje som blev plantet ved legepladsområdet.

**Løsning på de 2 huller ved indkørsel til de 2 stikveje**

Bestyrelsen foreslår, at der i et par kvadratmeter i hvert hjørne nedlægges nogle kraftige betonfliser, men fliser der har huller hvor jord kan ilægges og så kan græsset leve i hullerne. Modellen kendes fra f.eks. parkeringsområder. Forslaget indgår i budget for 2016 og behandles herunder.

**Rensning af faldunderlag ved gyngerne**

For at faldunderlaget ved gyngerne fremover bliver nemmere og hurtigere at rense for jord og græs/ukrudt, har bestyrelsen fået lagt underdug og sand under faldunderlaget.

**Kriegers Flak havmøllepark**

Opførslen af havmølleparken vil medfører, at der på et tidspunkt skal fremføres strømledninger tæt på vores grundejerforening - ude i det område der ligger for enden af Potentilvej og ved Gl. Bygade. Da det iht. projektbeskrivelsen vil blive nedgravet ledninger har bestyrelsen ikke foretaget sig yderligere.

**Mobil-sendemast**

Det projekt der er vedr. opførsel af den høje sendemast på arealerne nederst på Copenhagen Markeds grund og ind mod vores grundejerforening - antager vi fortsat er aktiv, men bestyrelsen har ikke hørt noget siden vores sidste aktivitet - idet vi i oktober tilskrev vores sidste svar i forbindelse med vores indgivelse af klage til Natur- og Miljøklagenævnet. Vores klage går på, at vi er af den opfattelse, at der slet ikke er undersøgt alternative placeringer.

**Arrangementer i 2015**

Der er afholdt 2 "grønne-dage"

* Bjørneklodag inkl. lidt arealarbejde
* Sommer arbejdsdag inkl. aften-sammenkomst
* Sankt Hans aften med flot deltagelse udefra.

**Grundejerforeningens hjemmeside**

Vores hjemmeside www.potentilvej.dk - Her findes bl.a. alle bestyrelsesmødernes referater. Modtages der gode ideer eller gode tilbud fra medlemmerne, kan disse også findes på vores hjemmeside.

**Informationer pr. mail**

Vi har i løbet af 2015 i forbindelse med en af vores "papir-info-skrivelser" spurgt til igen, om vi må få mail adresser til alle medlemmer. Det er dog kun ca. halvdelen som har oplyst deres mailadresse. Bestyrelsen tror ikke medlemmerne er i mod, men det blot er en forglemmelse. Derfor vil vi i aften gerne opfordre til, at fremmødte som ikke allerede har givet os en mailadresse, kan give bestyrelsen deres mailadresse.

Det vil gøre det betydelig nemmere for bestyrelsen af udsende informationer - som f.eks. da vi to gange i 2015 fra naboforeninger får meddelelser om, at der er indbrudstyve i områderne. Og ved f.eks. indkaldelse her til generalforsamlingen - kunne alt blot være udsendt pr. mail.

**Festtelt**

Vores festtelt har nu været ude i så meget blæst at teltdugen ikke mere kan holdes sammen med tape og næsten alle stænger er så fyldt med rust, at de ikke er behagelige for tøj og andet at komme tæt på. Bestyrelsen har besluttet at skrotte teltet. Der er et nyt telt med i budgetforslaget for 2016.

**Overordnet fælles grundejerforening**

Arbejdsgruppen har også i 2015 været i gang med oplæg til stiftelse af foreningen - den forening som der er krav om skal stiftes. Arbejdet er så langt, at der inden for nogle få dage udgår indkaldelse til samtlige boliger i hele Kraghave Vest området til stiftende generalforsamling den 3. maj 2016.

Der er lagt op til, dersom foreningen stiftes med de vedtægter, som arbejdsgruppen har foreslået, at den første bestyrelse skal planlægge opgaven med at vedligeholde fælles arealer inkl. behandling af de indgået tilbud i resten af 2016 - så egentlig kontingent betaling først vil gælde fra 2017.

**Bemærkninger til formandens beretning**

1. Hvis alle medlemmer giver deres accept af at sende materiale ud pr. mail, bør bestyrelsen undersøge om det vil være i konflikt med grundejerforeningens vedtægter, at sende materiale vedr. generalforsamlingen ud pr. mail. Der ses ingen problemer i at sende alle andre informationer ud pr. mail.

2. Det opleves fra flere medlemmer, at der er blevet mere togstøj efter Copenhagen Marked er åbnet. Bestyrelsen opfordres til at undersøge om der kan sættes nogle støjplader op ud til banen.

1. **Aflæggelse af regnskab**

Underskrevet regnskab var til stede ved generalforsamlingen.

Lise gennemgik kort regnskabet. Der var ingen bemærkninger. Generalforsamlingen godkendte det fremlagte regnskab uden nogen indvendinger.

 **Spørgsmål**

 Et medlem spurgte ind til el-forbruget på gadelamperne og om det kunne undersøges om der kan spares noget ved at sætte LED pære op.

 **Rettidigt indkomne forslag fra medlemmerne:**

Der er ikke indkommet nogen forslag.

1. **Vedtagelse af Budget 2016 og fastsættelse af bidrag og eventuelt indskud.**

Lise gennemgik kort budgettet for 2016. Budgettet til den overordnet grundejerforening vil først blive opkrævet til april 2017, hvorfor der ikke er lagt noget ind i budgettet for 2016. Der regnes med, at det vil komme til at koste ca. 750 kr. pr. medlem pr. år. Det vurderes ikke, at det vil betyde en kontingent stigning for vores grundejerforening.

Budgettet blev enstemmigt stemt igennem.

1. **Valg af formand, bestyrelsesmedlemmer samt suppleanter jf. § 18 stk. 2.**

 **- Formand Jon Nielsen er på valg, modtager genvalg.**

 **- Bestyrelsesmedlem Debbie Nielsen og Lise Bruun er på valg, modtager genvalg.**

 **- Suppleant Thomas Marcussen er på valg, modtager genvalg.**

Formand Jon Nielsen er på valg og modtager genvalg. Bestyrelsesmedlem Debbie Nielsen og Lise Bruun er på valg og modtager genvalg. Thomas Marcussen er på valg som suppleant. Thomas modtager genvalg. Der var ingen indsigelser og alle blev genvalgt.

1. **Valg af revisor og revisorsuppleant**

- Revisor Kim Larsen modtager genvalg.

- Revisor suppleant Claus Christensen modtager genvalg.

Der var ingen indsigelser og begge blev genvalgt.

1. **Eventuelt valg af administrator, jfr. § 19, stk. 2.**

Ikke aktuelt.

1. **Eventuelt**

Har vores grundejerforening et ansvar ved færden på søen, når den er frosset til? Jon vil undersøge med kommunen om vi har et ansvar.

Da det blæser meget ude i vores område, kunne det være en mulighed at høre Kommunen om de kunne komme og plante en masse træer for enden af vores vej, da det ville give læ for blæsten?.

Nogle af træerne i plantebælterne begynder at blive høje, så de tager noget af aftensolen. Kunne der evt. laves en gennemgang af træerne i plantebælterne, og få dem som er meget høje klippet ned?.

Der spørges igen ind til Nabohjælp - skilt til vejen. Bestyrelsen vil undersøge hvad det koster.

Jon orienterer om, at Debbie ikke længere ønsker at stå for at arrangere de sociale arrangementer, men at hun fortsat vil være en del af udvalget, da det er godt at der er en med fra bestyrelsen. Derfor bliver Troels fra nr. 31 nu formand for de sociale arrangementer.

Det er bemærket, at knallerterne nu igen er begyndt at køre stærkt på fortovene ned af vores vej.

Der spørges ind til hvornår byggeprojektet er slut oppe ved banen? Det vil Jon forhøre sig omkring.

Dirigent